5 dood, 1 kritiek in gru-botsingDie voertuie se wrakke. Foto: Verskaf Vyf mense, waaronder ŉ kind, is dood en ŉ vrou kritiek beseer, nadat twee voertuie Sondag in die vroeë oggendure reg van voor in KwaZulu-Natal gebots het. Paul Herbst, woordvoerder van IPSS Medical Rescue, het gesê die gru-botsing tussen ŉ motor en ŉ sportnutsvoertuig het op die N2-snelweg naby Mandeni, noord van Durban, plaasgevind. “Toe paramedici op die toneel aankom, was al drie mense in die sportnutsvoertuig sowel as die bestuurder en ŉ 12-jarige kind in die ander motor reeds dood,” het Herbst gesê. Hy het gesê ŉ vrou, wat ŉ passasier in die motor was, was vasgekeer in die motor se wrak. Sy was in ŉ kritieke toestand. “Die vrou is behandel terwyl personeel van Rural Metro haar met meganiese toerusting uit die wrak gesny het.” Die vrou is na die Stanger-hospitaal gehaas en met haar aankoms by die hospitaal het haar hart gaan staan. “Paramedici en dokters het alles in hul vermoë gedoen om haar by te bring en binne minute het sy weer ŉ normale hartritme gehad.” Die vrou se toestand is steeds kritiek. Owerhede ondersoek die voorval en oorsaak daarvan.